Efter planen skal letbanen fra 26. november i år åbne på strækningen mellem Aarhus og Odder og mellem Skejby og Lisbjerg. Det er uvist - og formentlig meget tvivlsomt - om det kan nås.

Efter at åbningen af første del af letbanen mellem Aarhus H og Skejby lørdag måtte aflyses, fordi Trafikstyrelsen endnu ikke kan godkende, at letbanen kører med passagerer, forestår der et større arbejde for Aarhus Letbane og operatøren, Keolis, for at kunne leve op til Trafikstyrelsens krav.

Ifølge Trafikstyrelsen vil der gå mindst halvanden til to måneder, før letbanen kan komme ud at køre med passagerer.

Så spørgsmålet er, om letbanen overhovedet kører 26. november, hvor anden del af første etape - til Odder og til Lisbjerg - er programsat til at åbne.

- Vi kan ikke lige nu sige noget som helst om, hvornår hverken første, anden eller tredje del af etape 1 åbner. Sammen med Trafikstyrelsen skal vi nu i gang med at lave en ny og revideret tidsplan for åbningen af alle tre dele, siger Aarhus Letbanes kommunikationschef, Jens Velling.

Tredje del omfatter dels strækningen mellem Aarhus og Grenaa, dels en forlængelse af banen fra Lisbjerg til Skejby. Begge har hidtil været programsat til at åbne i foråret 2018.